VDSS sklep  Pdp 781/97
Sodna praksa Višjega delovnega in socialnega sodišča, 1999-09-02

Oddelek za individualne in kolektivne delovne spore

stvarna pristojnost - tožbeni zahtevek - izplačilo osebnega dohodka - vrednostni papirji - komercialni zapisi

Komercialni zapisi, izdani na podlagi 43. čl. Zakona o vrednostnih papirjih za namen lastninskega preoblikovanja podjetja, ne urejajo niti premoženjskih niti drugih posamičnih pravic in obveznosti iz delovnega razmerja ali v zvezi z delovnim razmerjem, zato ni podana stvarna pristojnost delovnega sodišča po določbi 2. točke 4. člena ZDSS.

Pritožbi se ugodi in izpodbijana sodba razveljavi.

Delovno in socialno sodišče v Ljubljani, Oddelek v ... ni stvarno pristojno za odločanje v tej sporni zadevi in se zadeva odstopi v postopek stvarno in krajevno pristojnemu Okrajnemu sodišču v ...

Sodišče prve stopnje je z izpodbijano sodbo zavrnilo tožbeni zahtevek tožnikov na izplačilo zneskov navedenih v komercialnih zapisih oz., da je tožena stranka dolžna zamenjati komercialne zapise za delnice podjetja E. d.d. ter odločilo, da so tožniki nerazdelno dolžni povrniti toženi stranki stroške postopka v znesku 89.887,00 SIT, v 8 dneh pod izvršbo.

Zoper sodbo sodišča prve stopnje se pritožujejo tožeče stranke iz pritožbenih razlogov zmotne in nepopolne ugotovitve dejanskega stanja, kršitve procesnega prava in zmotne uporabe materialnega prava ter predlagajo pritožbenemu sodišču, da pritožbi ugodi, izpodbijano sodbo razveljavi in tožbenem zahtevku tožnikov v celoti ugodi. Toženi stranki pa naloži tudi pritožbene stroške oz. podrejeno, da izpodbijano sodbo razveljavi in zadevo vrne sodišču prve stopnje v ponovno odločanje, s tem da so pritožbeni stroški nadaljnji stroški postopka.

Sodišče prve stopnje kljub ugotovitvi, da so sporni komercialni zapisi vrednostni papirji v smislu Zakona o vrednostnih papirjih (ZVP - Ur.l. SFRJ št. 64/89, 29/90), ki jih je tožena stranka izdala po postopku določenem v citiranem zakonu o tožbenem zahtevku odločalo po vsebini, čeprav za odločanje v konkretnem sporu ni stvarno pristojno.

Po 17. členu ZPP mora vsako sodišče med postopkom ves čas po uradni dolžnosti paziti na svojo stvarno pristojnost. Kot izhaja iz dejanskih ugotovitev sodišča prve stopnje tožniki vtožujejo plačilo zneskov iz komercialnih zapisov, zato pritožbeno sodišče ugotavlja, da ni podana pristojnost delovnega sodišča.

Po določbi 2. točke 4. člena Zakona o delovnih in socialnih sodiščih (ZDSS - Ur.l. RS št. 19/94) so delovna sodišča pristojna odločati v individualnih delovnih sporih o premoženjskih in drugih posamičnih pravicah in obveznostih iz delovnega razmerja ali v zvezi z delovnim razmerjem, razen v odškodninskih sporih za poškodbe pri delu.

Komercialni zapisi, ki jih je izdala tožena stranka na podlagi 43. člena Zakona o vrednostnih papirjih, ki so bili izdani za namen lastninskega preoblikovanja podjetja skladno s sklepom organa upravljanja z dne 23.12.1992, ne urejajo več niti premoženjskih niti drugih posamičnih pravic in obveznosti iz delovnega razmerja ali v zvezi z delovnim razmerjem. Zato kljub temu, da naj bi sporni komercialni zapisi imeli osnovo v Zakonu o izplačilu osebnih dohodkov, sredstev za neposredno skupno porabo in sredstev za prehrano delavcev med delom (Ur.l. SFRJ št. 37/90 in 84/90), v tem primeru ni mogoče govoriti o premoženjskih oz. o drugih pravicah iz delovnega razmerja ali v zvezi z delovnim razmerjem. Komercialni zapis je vrednostni papir, za katerega vse pogoje določa Zakon o vrednostnih papirjih in ki pomenijo obligacijsko pravno razmerje.

Zato spor, ki izvira iz predloženih komercialnih zapisov, ne more biti individualni delovni spor, ampak je spor iz civilno pravnega razmerja med pravdnima strankama. Za odločanje v takem sporu pa je stvarno pristojno sodišče splošne pristojnosti, ki odloča v civilnih sporih, ne pa specializirano delovno sodišče, ki je pristojno za odločanje v individualnih delovnih sporih.

Ker mora sodišče ves čas med postopkom po uradni dolžnosti paziti na svojo stvarno pristojnost po 17. členu ZPP, je pritožbeno sodišče pritožbi ugodilo in izpodbijano sodbo razveljavilo ter odločilo, da delovno sodišče ni pristojno za odločanje v tej sporni zadevi, zato je zadevo odstopilo v reševanje pristojnemu Okrajnemu sodišču v ...

Določbe bivših zveznih predpisov je pritožbeno sodišče uporabilo smiselno kot predpise Republike Slovenije v skladu z določbo 1. odst. 4. člena Ustavnega zakona za izvedbo Temeljne ustavne listine o samostojnosti in neodvisnosti Republike Slovenije (Ur.l. RS št. 1/91-I in 45-I/94).

Zakon o izplačilu osebnih dohodkov, sredstev za neposredno skupno porabo in sredstev za prehrano delavcev med delom člen 1. ZVP člen 43. ZPP (1977) člen 17. ZDSS člen 4, 4/2.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.